ລາວ ​​ສະຫຼອງ ບຸນ​ນະມັດສະການ ​ພະທາດຫຼວງ ປີ 2012 (ສະໄລດ໌)
ປະຊາຊົນລາວ ພາ​ກັນ​ສະ​ເຫຼີມສະຫຼອງ ບຸນ​ນະມັດສະການ ​ພະທາດຫຼວງ ​ຢ່າງ​ຍິ່ງ​ໃຫຍ່ ຊຶ່ງເປັນ​ການສະເຫຼີມສະຫຼອງ ​ປີ​ທ່ອງທ່ຽວ​ລາວ 2012 ນໍາ​ດ້ວຍ.
ທາງການລາວແລະປະຊາຊົນບັນດາເຜົ່າຮ່ວມກັນສະເຫຼີມສະ ຫຼອງບຸນນະມັດສະການພະທາດຫຼວງປີ 2012 ນີ້ຢ່າງຍິ່ງໃຫຍ່ ທັງຍັງຖືເປັນການສະເຫຼີມສະຫຼອງໃນໂອກາດປີການທ່ອງທ່ຽວ ລາວ 2012 ອີກດ້ວຍ ການສະເຫຼີມສະຫຼອງງານບຸນນະມັດສະການພະທາດຫຼວງປະຈໍາ ປີ 2012 ນີ້ ຢູ່ທີ່ນະຄອນວຽງຈັນໄດ້ຈັດຂຶ້ນຢ່າງໃຫຍ່ໂຕ ໂດຍເລີ້ມ ດ້ວຍການເປີດງານຕະຫຼາດນັດສະແດງສິນຄ້າ ໃນວັນທີ 22 ພະ ຈິກ ຊຶ່ງມີບັນດາຫົວໜ່ວຍທຸລະກິດທັງຂອງລັດຖະບານ ແລະຂອງ ພາກເອກກະຊົນທັງພາຍໃນລາວ ແລະຈາກຕ່າງປະເທດຈໍານວນ ຫຼາຍກວ່າ 800 ຫົວໜ່ວຍ ທີ່ໄດ້ເຂົ້າຮ່ວມເປີດຮ້ານວາງສະແດງ ສິນຄ້າໃນຄັ້ງນີ້ອີກດ້ວຍ ດັ່ງທີ່ທ່ານສາຍທອງ ແກ້ວດວງດີ ຮອງເຈົ້າຄອງເຂດນະຄອນວຽງຈັນ ໄດ້ກ່າວລາຍງານໃນພິທີເປີດ ທີ່ມີທ່ານທອງສິງ ທໍາມະວົງ ນາຍົກລັດຖະມົນຕີລາວ ໄດ້ໃຫ້ກຽດເປັນປະ ທານໃນພິທີດັ່ງກ່າວນີ້ວ່າ: ການຖືວ່າການຈັດງານບຸນນະມັດສະການພະທາດຫຼວງໃນປີນີ້ ມີຄວາມພິເສດ ແລະຍິ່ງໃຫຍ່ກວ່າທຸກໆປີ ທີ່ຜ່ານມານັ້ນ ກໍຄືການທີ່ປາກົດວ່າ ມີບັນດາໜ່ວຍງານແລະຫົວໜ່ວຍທຸລະກິດຈາກ 16 ແຂວງ ໃນທົ່ວປະເທດລາວ ໄດ້ປະກອບສ່ວນເຂົ້າໃນການວາງສະແດງສິນຄ້າອີກດ້ວຍ ທັງຍັງໄດ້ປະກອບສ່ວນເຂົ້າໃນການການສະແດງສິນລະປະວັດທະນະທໍາ ແລະການເຂົ້າຮ່ວມໃນຂະບວນແຫ່ຜາສາດເຜິ້ງ ທີ່ໄດ້ຈັດດຂຶ້ນໃນຕອນບ່ານຂອງວັນທີ່ 27 ພະຈິກທີ່ຜ່ານມາອີກດ້ວຍ ຍິ່ງໄປກວ່ານັ້ນ ງານບຸນນະມັດສະການພະທາດຫຼວງທີ່ໄດ້ສິ້ນສຸດລົງໃນຄືນວັນທີ 28 ພະຈິກນີ້ ກໍຍັງຖືເປັນພາກສ່ວນນຶ່ງຂອງການສະເຫຼີມສະຫຼອງ ໃນໂອກາດປີການທ່ອງ ທ່ຽວລາວ 2012 ອີກດ້ວຍ ໂດຍໃນໂອກາດດຽວກັນນີ້ ທາງການລາວກໍໄດ້ປະກາດໃຫ້ເຂດ 5 ແຂວງພາກກາງ ຄືນະຄອນວຽງຈັນ ແຂວງບໍລິຄໍາໄຊ ຄໍາມ່ວນ ສະຫວັນນະເຂດ ແລະແຂວງວຽງຈັນ ເປັນພື້ນທີ່ເປົ້າໝາຍດຽວກັນໃນການທ່ອງທ່ຽວ ນອກຈາກນີ້ ການທີ່ມີບັນດາໜ່ວຍງານ ແລະຫົວໜ່ວຍທຸລະກິດຈາກ 16 ແຂວງໄດ້ປະກອບສ່ວນເຂົ້າໃນການສະເຫຼີມສະຫຼອງງານບຸນນະມັດສະການພະທາດຫຼວງຢູ່ນະຄອນວຽງຈັນໃນປີນີ້ ເປັນຄັ້ງທໍາອິດນັ້ນ ກໍຍັງຖືເປັນພາກສ່ວນນຶ່ງຂອງການສົ່ງເສີມປີການທ່ອງທ່ຽວລາວ 2012 ນີ້ອີກດ້ວຍ ທັງນີ້ກໍເພື່ອເປັນການດຶງດູດໃຫ້ຊາວຕ່າງຊາດເດີນທາງເຂົ້າໄປທ່ອງທ່ຽວໃນລາວໃຫ້ຫຼາຍຂຶ້ນຢ່າງຕໍ່ເນື່ອງນັ້ນເອງ ທັງນີ້ ເຂດທີ່ຖືວ່າພາກບໍລິການ ແລະທ່ອງທ່ຽວມີການຂະຫຍາຍຕົວຫຼາຍທີ່ສຸດໃນລາວນັ້ນ ກໍຄືນະຄອນວຽງຈັນ ຊຶ່ງໃນຕະຫຼອດປີ 2011 ທີ່ຜ່ານມານັ້ນ ກໍປາກົດວ່າມີນັກທ່ອງທ່ຽວຊາວຕ່າງຊາດຫຼາຍກວ່າ 1,164,000 ຄົນທີ່ໄດ້ເດີນທາງເຂົ້າມາທ່ອງທ່ຽວໃນເຂດນະ ຄອນວຽງຈັນ ຫຼືເພີ່ມຂຶ້ນຫຼາຍກວ່າ 30% ເມື່ອທຽບກັບປີ 2010 ຍິ່ງໄປກວ່ານັ້ນ ດ້ວຍການຂະຫຍາຍຕົວໃນລະດັບດັ່ງກ່າວນີ້ ກໍ ຍັງເຮັດໃຫ້ເຊື່ອວ່າໃນຕະຫຼອດປີ 2012 ນີ້ ຈະມີນັກທ່ອງທ່ຽວ ຊາວຕ່າງຊາດເດີນທາງເຂົ້າມາທ່ອງທ່ຽວໃນເຂດນະຄອນວຽງຈັນ ຫຼາຍກວ່າ 1 7 ລ້ານຄົນ ຫຼືຄິດເປັນອັດຕາຂະຫຍາຍຕົວທີ່ເພີ່ມ ຂຶ້ນຈາກປີ 2011 ເກີນກວ່າ 40% ຊຶ່ງກໍຈະເຮັດໃຫ້ທຸລະກິດພາກ ບໍລິການແລະທ່ອງທ່ຽວໃນເຂດນະຄອນວຽງຈັນ ມີເງິນຕາຕ່າງ ປະເທດໄຫຼເຂົ້າສູ່ລະບົບເສດຖະກິດ ຄິດເປັນມູນຄ່າລວມເຖິງ 165 ລ້ານໂດລາ ໃນຕະຫຼອດປີການ ທ່ອງທ່ຽວລາວ 2012 ນີ້ ທາງດ້ານກະຊວງຖະແຫຼງຂ່າວ ວັດທະນະທໍາ ແລະທ່ອງທ່ຽວຂອງລາວ ກໍໄດ້ຕັ້ງເປົ້າ ໝາຍທີ່ຈະດຶງດູດເອົານັກທ່ອງທ່ຽວຊາວຕ່າງຊາດ ໃຫ້ພາກັນເດີນທາງເຂົ້າມາທ່ອງທ່ຽວໃນລາວ ໃຫ້ໄດ້ບໍ່ໜ້ອຍກວ່າ 2 6 ລ້ານຄົນ ໃນປີຕະຫຼອດປີ 2012 ນີ້ ໂດຍໄດ້ມີການດໍາເນີນງານ ເພື່ອຕຽມຄວາມພ້ອມທັງໃນດ້ານໂຮງແຮມ ຮ້ານອາຫານ ສະຖານທ່ອງທ່ຽວແລະການບໍລິການຕ່າງໆ ສໍາລັບຮອງຮັບປີທ່ອງທ່ຽວລາວ ໃຫ້ໄດ້ຢ່າງມີປະສິດທິພາບແລະ ໃຫ້ເປັນທີ່ປະທັບໃຈຂອງນັກທ່ອງທ່ຽວຊາວຕ່າງຊາດອີກດ້ວຍ ໃນປັດຈຸບັນນີ້ ທົ່ວປະເທດລາວມີໂຮງແຮມ 357 ແຫ່ງ ບ້ານພັກ 1,127 ແຫ່ງ ຮ້ານອາຫານ 1,246 ແຫ່ງ ແລະສະຖານທີ່ທ່ອງທ່ຽວທໍາມະຊາດ ແລະວັດທະນະທໍາ 1,493 ແຫ່ງ